ศบค.ยกระดับคุม 6 จ. “สีแดง” รณรงค์ WFH-งดออกนอกพท. เริ่ม 1 พ.ค. ยันไม่ล็อคดาวน์-เคอร์ฟิว
ศบค.ยกระดับคุมโควิด 6 จ. "สีแดง” ขอราชการ-เอกชน WFH-งดออกนอกพื้นที่ เริ่ม 1 พ.ค. ยันไม่ล็อคดาวน์-เคอร์ฟิว
ศบค.ยกระดับคุมโควิด 6 จ. "สีแดง” ขอราชการ-เอกชน WFH-งดออกนอกพื้นที่ เริ่ม 1 พ.ค. ยันไม่ล็อคดาวน์-เคอร์ฟิว และมีกำหนดจะทบทวนอีกครั้งเมื่อครบ 14 วัน
29 เม.ย. 2564

นพ.ทวีศิลป์ วิษณุโยธิน โฆษกศูนย์บริหารสถานการณ์โควิด-19 (ศบค.) แถลงว่า ที่ประชุม ศบค.ชุดใหญ่ ที่มี พล.อ.ประยุทธ์ จันทร์โอชา นายกรัฐมนตรี เป็นประธานในวันนี้มีมติเห็นชอบให้ยกระดับมาตรการป้องกันและควบคุมโรคติดเชื้อโควิด-19 โดยเฉพาะในพื้นที่ควบคุมสูงสุดและเข้มงวดที่จะจัดกลุ่มใหม่เป็น 6 จังหวัด เนื่องจากมีผู้ติดเชื้อมากกว่า 100 รายต่อสัปดาห์ ได้แก่ กทม. ชลบุรี เชียงใหม่ นนทบุรี ปทุมธานี และสมุทรปราการ
ทั้งนี้ มาตรการที่จะใช้กับกลุ่มสีแดงเข้ม ได้แก่
– ต้องใส่หน้ากากผ้าหรือหน้ากากอนามัย
– ห้ามจัดกิจกรรมที่มีการรวมกลุ่มมากกว่า 20 คน
– งดการบริโภคอาหาร เครื่องดื่ม สุราและเครื่องดื่มที่มีแอลกอฮอล์ในร้าน และเปิดให้บริการให้ซื้อกลับบ้านได้จนถึง 21.00 น.
– ปิดสนามกีฬา สถานที่ออกกำลังกาย ยิม ฟิตเนส
– ห้างสรรพสินค้า ศูนย์การค้า คอมมูนิตี้มอลล์ เปิดได้ถึง 21.00 น.
– ร้านสะดวกซื้อ ซูเปอร์มาร์เก็ต ตลาดนัดกลางคืน ตลาดโตรุ่ง เปิดได้ตั้งแต่ 04.00 น.ถึงไม่เกิน 23.00 น.
– ขอความร่าวมืองดการเดินทางออกนอกพื้นที่
พร้อมกันนั้น ศบค.ยังให้ปรับระยะเวลาการกักตัวสำหรับผู้ที่เดินทางเข้ามาในราชอาณาจักรทุกกรณีกลับมาที่ 14 วัน จากก่อนหน้าที่ลดลงไปเหลือ 7 วัน หรือ 10 วัน
รวมทั้งขอให้หน่วยราชการและสถานประกอบการภาคเอกชนทั่วประเทศจัดให้มีการ Work From Home เป็นมาตรการขั้นสูงสุดเป็นเวลา 14 วัน
“ไม่ล็อกดาวน์ ไม่เคอร์ฟิว สิ่งที่จะช่วยได้ คือ Work From Home เพื่อลดการรวมกลุ่มของบุคคล”โฆษก ศบค. ระบุ
มาตรการต่าง ๆ ในครั้งนี้จะมีผลตั้งแต่วันที่ 1 พ.ค. และมีกำหนดจะทบทวนอีกครั้งเมื่อครบ 14 วัน